text: স্বাস্থ্যবিধি মেনে প্রাথমিক বিদ্যালয় খোলার প্রস্তুতি ৪ ফেব্রুয়ারির মধ্যে - স্কুল - দৈনিকশিক্ষা
  করোনা পরিস্থিতিতে স্বাস্থ্যবিধি মেনে সরকারি প্রাথমিক বিদ্যালয় খোলার প্রস্তুতি নেয়ার নির্দেশ দেয়া হয়েছে। ইতোমধ্যে স্কুল খোলার নির্দেশিকা বা গাইড লাইন স্কুলগুলোতে পাঠানো হয়েছে। আগামী ৪ ফেব্রুয়ারির মধ্যে গাইড লাইন অনুসারে শিক্ষক, শিক্ষার্থী ও কর্মচারীদের জন্য স্কুলে নিরাপত্তা নিশ্চিত করার নির্দেশ দেয়া হয়েছে। সরকারের নির্দেশনা পাওয়ার পর প্রাইমারি স্কুলগুলোতে পাঠদান কার্যক্রম শুরু করা হবে। প্রাথমিক শিক্ষা অধিদপ্তর থেকে এ নির্দেশনা দিয়ে চিঠি সব জেলা প্রাথমিক শিক্ষা কর্মকর্তাকে পাঠানো হয়েছে।
  বিদ্যালয় পুনরায় চালু করার সিদ্ধান্ত গ্রহণের নানাবিধ মাত্রা সম্পর্কে সুস্পষ্ট সরকারি নির্দেশনা দেয়া হবে। স্কুল খোলার আগে স্কুল পরিচালনার জন্য পরিকল্পনা ও প্রয়োজনীয় অর্থায়নের ব্যবস্থা করতে হবে। বিদ্যালয়ের পরিচ্ছন্নতা ও স্বাস্থ্যবিধির পদক্ষেপ সুস্পষ্ট, সহজবোধ্য শিশুবান্ধব ভাষায় প্রোটকল প্রণয়ন করতে হবে। শারীরিক দুরত্ব বজায় রাখা, হাত ধোয়া, হাঁচি কাশি বিষয়ক শিষ্টাচার, সুরক্ষ সরঞ্জাম ব্যবহার, প্রতিষ্ঠানের পরিবেশ পরিচ্ছন্ন রাখা ইত্যাদি তথ্য ও নির্দেশনা প্রোটকলে থাকবে। প্রস্তুতি কার্যক্রম নেয়ার জন্য শ্রেণি পাঠদান শুরু করার ১৫ দিন আগে বিদ্যালয়গুলো শিক্ষক কর্মচারীদের জন্য খুলে দিতে হবে।
  সুস্থতা ও সুরক্ষা প্রাধান্য দিয়ে স্বাস্থ্য সূচকগুলো সক্রিয়ভাবে মনিটর করতে হবে। শিখন শেখানো পদ্ধতিকে আরও শক্তিশালী করতে হবে। দূরশিক্ষণসহ মিশ্র শিখন-শেখানো পদ্ধতি অবলম্বন করতে হবে। রোগ সংক্রমণ ও প্রতিরোধ সম্পর্কিত তথ্য পাঠে অন্তর্ভুক্ত করতে হবে।
  দৈনিক শিক্ষাডটকমের পাঠকদের জন্য স্বাস্থ্যবিধি মেনে সরকারি প্রাথমিক বিদ্যালয় পুনরায় চালুর নির্দেশিকা তুলে ধরা হল।